Predkladacia správa

Návrh na zrušenie úlohy č. 11 v mesiaci november z Plánu legislatívnych úloh vlády Slovenskej republiky na rok 2008 (novela nariadenia vlády Slovenskej republiky č. 294/2005 Z. z. o meradlách), sa predkladá ako iniciatívny materiál.  
 
Ako dôvod predloženia novely nariadenia vlády o meradlách, ktoré  je transpozíciou smernice Európskeho parlamentu a Rady 2004/22/ES z 31. marca 2004 o meradlách, je v Pláne legislatívnych úloh vlády Slovenskej republiky na rok 2008 uvedená potreba zosúladenia niektorých ustanovení nariadenia so smernicou o meradlách. 
 
Po preskúmaní nariadenia vlády o meradlách predkladateľ dospel k záveru, že nie je daný dôvod na jeho novelizáciu a že uvedené nariadenie vlády smernicu o meradlách riadne transponuje. Doposiaľ sa tiež nenaplnili ani očakávania predkladateľa pokiaľ ide o podnety na zmenu ustanovení nariadenia, ktoré by vyplynuli z aplikačnej praxe. 
 
Vzhľadom na uvedené skutočnosti, sa navrhuje zrušiť úlohu č. 11 v mesiaci november z Plánu legislatívnych úloh vlády Slovenskej republiky na rok 2008. 
  
Materiál nemá finančný, ekonomický, environmentálny vplyv, ani vplyv na zamestnanosť a podnikateľské prostredie, preto sa doložka vplyvov nevyhotovuje.   
  
Materiál bol  v dňoch 22. 9. 2008 až 3. 10. 2008 predmetom medzirezortného pripomienkového konania. Oslovených bolo 58 subjektov. Okrem technických a jazykových úprav bola vznesená jedna pripomienka - zásadná pripomienka odboru aproximácie práva sekcie vládnej legislatívy Úradu vlády Slovenskej republiky. V rámci rozporového konania bola po vysvetlení predkladateľa dohodnutá úprava materiálu a materiál sa predkladá na rokovanie vlády Slovenskej republiky bez rozporov.